Burjassot sol·licita la cessió de vivendes públiques buides per a les famílies més necessitades
2025-07-24

L’alcalde de Burjassot, Rafa García, junt amb Susana Marco, regidora responsable de l’àrea de Benestar Social de l’Ajuntament de Burjassot, s’han entrevistat hui amb la responsable de l’Entitat d’Infraestructures de la Generalitat (EIGE), Mª Inmaculada Solernou Sanz, per abordar la necessitat de signar un acord de col·laboració amb el qual poder cedir a les famílies de Burjassot que ho necessiten una de les vivendes públiques buides que actualment existeixen en el municipi.

Segons el primer edil, “malgrat haver mantingut, fa mesos, una reunió en la qual ja es va abordar aquest assumpte, no s’han produït avanços significatius. Per açò, considere important desbloquejar aquesta situació. Hi ha vivendes públiques buides a Burjassot i famílies molt necessitades en el municipi a les quals se’ls ha de donar una resposta, un objectiu que amb seguretat compartim l’Ajuntament de Burjassot i l’EIGE”.

Després de la reunió, l’alcalde ha manifestat la seua aposta per “una col·laboració segura per poder portar a bon port la posada a la disposició de les persones que més ho necessiten a Burjassot de les vivendes públiques que en aquests moments es troben buides i sense utilització alguna”.